കണ്ണൂരില് അഗതി മന്ദിരത്തില് കോവിഡ് വ്യാപനം ഒരാഴ്ചക്കിടെ അഞ്ച് മരണം കണ്ണൂര് പേരാവൂരിലെ അഗതി മന്ദിരത്തില് ചികിത്സ ലഭിക്കാതെ കോവിഡ് ബാധിതര് ദുരിതത്തില്. ഒരാഴ്ചക്കിടെ അഞ്ച് പേരാണ് കൃപാ ഭവന് എന്ന അഗതിമന്ദിരത്തില് കോവിഡ് ബാധിച്ചുമരിച്ചത്. പകുതിയോളം പേര്ക്ക് രോഗം ബാധിച്ചിട്ടുണ്ട്. മാനസികാസ്വാസ്ഥ്യമുള്ളവരടക്കം പലരുടെയും നില അതീവ ഗുരുതരമാണ്. സഹായം അഭ്യര്ഥിച്ചിട്ടും സര്ക്കാര് സംവിധാനങ്ങള് തിരിഞ്ഞു നോക്കുന്നില്ലന്നും പരാതിയുണ്ട്. അനാഥരും മനോനില തകരാറിലായവരുമടക്കം 224 പേരാണ് ഇവിടെ അന്തേവാസികളായുളളത്.ഇതില് തൊണ്ണൂറിലധികം പേര്ക്കാണ് നിലവില് കോവിഡ് സ്ഥിരീകരിച്ചത്. ഒരു സ്ത്രീ അടക്കം അഞ്ച് പേര് ഒരാഴ്ചക്കിടെ മരിച്ചു.രോഗം ബാധിച്ച പലരുടെയും നില അതീവ ഗുരുതരമാണ്.പൊതു ജനങ്ങളുടെയും സന്നദ്ധ സംഘടനകളുടെയും സഹായത്തോടെയാണ് നിലവില് ഈ സ്ഥാപനം പ്രവര്ത്തിച്ചിരുന്നത്.എന്നാല് ഇവിടെ കോവിഡ് വ്യാപനം രൂക്ഷമായതോടെ ഈ സഹായങ്ങള് നിലച്ചു. സര്ക്കാര് സംവിധാനങ്ങളും ഇവിടേക്ക് തിരിഞ്ഞ് നോക്കാതായതോടെ അന്തേവാസികള് കടുത്ത പ്രതിസന്ധിയിലാണ്.പലവിധ രോഗങ്ങളാല് വലയുന്ന ഇവര്ക്ക് കോവിഡ് കൂടി ബാധിച്ചതോടെ സ്ഥിതി രൂക്ഷമാവുകയാണ്.മരുന്നും ഭക്ഷണവും ഇനിയും വൈകിയാല് കൂടുതല് മരണങ്ങള് ഉണ്ടായേക്കുമെന്ന ഭീതിയിലാണ് സ്ഥാപന നടത്തിപ്പുകാര്.